[image: C:\Users\user1\Desktop\φωτο\αρχείο λήψης.jpg]

Αποκόλληση ψευδοροφής στο Λύκειο Πεδινής– Η ασφάλεια των μαθητών δεν είναι "κόστος"
Ως εδώ! Μόνο αυτή την εβδομάδα ΓΚΡΑΒΑ…ΛΑΜΙΑ…ΚΟΡΥΔΑΛΛΟΣ…ΒΑΣΙΛΙΚΑ…ΠΕΔΙΝΗ!

Η Αγωνιστική Συσπείρωση Εκπαιδευτικών καταγγέλλει με τον πιο κατηγορηματικό τρόπο το απαράδεκτο και εξαιρετικά επικίνδυνο περιστατικό που σημειώθηκε την Παρασκευή 9 Οκτωβρίου 2026 στο Λύκειο Πεδινής Ιωαννίνων, όπου τμήμα της ψευδοροφής αποκολλήθηκε και έπεσε στο κεφάλι μαθητή. Από καθαρή τύχη και μόνο δεν θρηνήσαμε θύματα.

Το εξοργιστικό στην περίπτωση του ΓΕΛ Πεδινής είναι ότι το συγκεκριμένο σχολικό συγκρότημα «αναβαθμίστηκε» μόλις πέρυσι, το καλοκαίρι του 2025, μέσω του πολυδιαφημισμένου κυβερνητικού προγράμματος «Μαριέττα Γιαννάκου». Αποδεικνύεται στην πράξη ότι οι περίφημες αυτές «ανακαινίσεις» και τα προγράμματα βιτρίνας των χορηγών δεν αγγίζουν καν τις πραγματικές, βαθιές ανάγκες ασφάλειας και στατικής επάρκειας των σχολείων. Επιπλέον, το κτίριο κουβαλούσε ήδη τις πληγές από τον περσινό σεισμό, αλλά και τη σοβαρή καταπόνηση από τη σεισμική δραστηριότητα του περασμένου Μαρτίου (2026). Οι ζημιές αυτές προφανώς συγκαλύφθηκαν κάτω από τα μπαλώματα της πρόχειρης «ενεργειακής και αισθητικής αναβάθμισης», χωρίς να γίνει κανένας ουσιαστικός επανέλεγχος μετά τις δονήσεις. 

Το περιστατικό αυτό δεν είναι ούτε τυχαίο, ούτε μεμονωμένο. Αποτελεί μέρος της ίδιας εγκληματικής πραγματικότητας που βιώνουν χιλιάδες μαθητές, μαθήτριες και εκπαιδευτικοί σε όλη τη χώρα. Την ίδια ακριβώς στιγμή, το μεγαλύτερο σχολικό συγκρότημα της χώρας, η Γκράβα στην Αθήνα, αναγκάζεται με τις κινητοποιήσεις μαθητών –γονιών- εκπαιδευτικών να αναστείλει προσωρινά τη λειτουργία του κάτω από το βάρος επαναλαμβανόμενων καταγγελιών για έντονη οσμή αερίου και τον διάχυτο φόβο διαρροής. Παράλληλα, στο Γυμνάσιο Βασιλικών στη Θεσσαλονίκη, ένας ακόμη 15χρονος μαθητής μεταφέρθηκε αιμόφυρτος στο νοσοκομείο από πτώση σοβάδων! Στη Λαμία και στο Κορυδαλλό αυτή την εβδομάδα σοβάδες και οροφές κατέληξαν στα κεφάλια των μαθητών…

Από τη μια πλευρά τα ταβάνια καταρρέουν πάνω στα κεφάλια των παιδιών μας και από την άλλη ολόκληρα συγκροτήματα εκκενώνονται λόγω ελλιπούς συντήρησης των δικτύων. Η πολιτική της υποχρηματοδότησης, της έλλειψης προληπτικών τεχνικών ελέγχων και της μετακύλισης των ευθυνών μεταξύ κράτους και δήμων έχει μετατρέψει τα δημόσια σχολεία σε ζώνες υψηλού κινδύνου.

Δεν δεχόμαστε οι ζωές των μαθητών μας και των συναδέλφων εκπαιδευτικών να αντιμετωπίζονται ως δημοσιονομικό «κόστος».

Απαιτούμε εδώ και τώρα:
· Άμεσο και ενδελεχή έλεγχο από τις τεχνικές υπηρεσίες του Δήμου Ιωαννιτών στο Λύκειο Πεδινής και πλήρη, πιστοποιημένη αποκατάσταση όλων των κτιριακών ζημιών πριν από οποιαδήποτε επαναλειτουργία χώρων.
· Συνολικό, ουσιαστικό προσεισμικό, κτιριακό και ηλεκτρομηχανολογικό έλεγχο όλων των σχολικών μονάδων της περιοχής μας, λαμβάνοντας υπόψη τη συστηματική και πρόσφατη καταπόνηση των κτιρίων από τις σεισμικές ακουλουθίες του Μαρτίου του 2026. 
· Γενναία κρατική χρηματοδότηση για τη συντήρηση και τη ριζική ανοικοδόμηση των σχολικών υποδομών, ώστε να σταματήσει η καθημερινή ρώσικη ρουλέτα με την ασφάλεια της εκπαιδευτικής κοινότητας.

Η ασφάλεια και η ζωή των παιδιών μας και των συναδέλφων μας είναι αδιαπραγμάτευτη!
ΦΤΑΝΕΙ ΠΙΑ! Τα κέρδη τους ή οι ζωές μας!

